5 แบงก์กอดคอวิ่ง! โบรกชี้ ไตรมาส 4/65 กำไรโตแกร่ง
5 แบงก์กอดคอวิ่ง! นักลงทุนเข้าเก็งกำไร หลังโบรกชี้ ไตรมาส 4/65 กำไรโตแกร่ง คาดรับอานิสงส์พอร์ตสินเชื่อขยายตัวได้อย่างแข็งแกร่ง
5 แบงก์กอดคอวิ่ง! นักลงทุนเข้าเก็งกำไร หลังโบรกชี้ ไตรมาส 4/65 กำไรโตแกร่ง คาดรับอานิสงส์พอร์ตสินเชื่อขยายตัวได้อย่างแข็งแกร่ง
4 ม.ค. 2566

ผู้สื่อข่าวรายงานว่า วันนี้ (4 ม.ค. 66) กลุ่มแบงก์ราคาหุ้นบนกระดานปรับตัวขึ้นจากนักลงทุนเข้าเก็งกำไรหลังจากโบรกเกอร์ระบว่า แนวโน้มไตรมาส 4/65 กำไรสุทธิจะเติบโตแข็งแกร่ง เมื่อเทียบกับงวดเดียวกันของปีก่อน
สำหรับราคาหุ้นแบงก์ปรับตัวขึ้น ณ เวลา 11: 30 น. นำโดย ธนาคารกสิกรไทย จำกัด (มหาชน) หรือ KBANK ราคาหุ้นอยู่ที่ระดับ 151.00 บาท บวก 2.00 บาท หรือ 1.34% สูงสุดที่ระดับ 151.50 บาท ต่ำสุดที่ระดับ 149.00 บาท ด้วยมูลค่าการซื้อขาย 2.42 พันล้านบาท
บริษัท เอสซีบี เอกซ์ จำกัด (มหาชน) หรือ SCB ราคาหุ้นอยู่ที่ระดับ 108.50 บาท บวก 1.50 บาท หรือ 1.40% สูงสุดที่ระดับ 108.50 บาท ต่ำสุดที่ระดับ 107.50 บาท ด้วยมูลค่าการซื้อขาย 487.32 ล้านบาท
ธนาคารกรุงเทพ จำกัด (มหาชน) หรือ BBL ราคาหุ้นอยู่ที่ระดับ 153.00 บาท บวก 2.00 บาท หรือ 1.32% สูงสุดที่ระดับ 153.50  บาท ต่ำสุดที่ระดับ 151.50  บาท ด้วยมูลค่าการซื้อขาย 1.03 ล้านบาท
 บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ราคาหุ้นอยู่ที่ระดับ 100.00 บาท บวก 0.50 บาท หรือ 0.50% สูงสุดที่ระดับ 100.00  บาท ต่ำสุดที่ระดับ 99.50  บาท ด้วยมูลค่าการซื้อขาย 158.58  ล้านบาท
ธนาคารทหารไทยธนชาต จำกัด (มหาชน) หรือ TTB ราคาหุ้นอยู่ที่ระดับ 1.43  บาท บวก 0.02 บาท หรือ 1.42% สูงสุดที่ระดับ 1.43  บาท ต่ำสุดที่ระดับ 1.40  บาท ด้วยมูลค่าการซื้อขาย 254.40  ล้านบาท
บริษัทหลักทรัพย์ กรุงศรี จำกัด (มหาชน) ได้ออกบทวิเคราะห์ผลประกอบการธนาคารพาณิชย์ โดยประเมิน ธนาคารกสิกรไทย จำกัด (มหาชน) หรือ KBANK ในไตรมาส 4/2565 กำไรจะอยู่ที่ 8.4 พันล้านบาท ลดลง 20% จากไตรมาสก่อน และ 15% เมื่อเทียบกับงวดเดียวกันของปีก่อน ซึ่งนอกจาก Operating Expenditures : OPEX (ค่าใช้จ่ายในการดำเนินงาน) ที่สูงตามฤดูกาลในช่วงปลายปีแล้ว ปัจจัยสำคัญที่ฉุดกำไรในไตรมาสนี้คือ ECL ที่เพิ่มขึ้น หลังจากที่ผู้บริหารมีแผนจะล้างงบดุลในไตรมาส 4 โดยคาดว่า ECL จะเพิ่มขึ้นจาก 9.6 พันล้านบาท ในไตรมาส 2/2565 และ 1.0 หมื่นล้านบาท ในไตรมาส 3/2565 เป็น 1.2 หมื่นล้านบาท ในไตรมาส 4/2565 ซึ่งจะเป็นปัจจัยหลักในการฉุดผลประกอบการ
ธนาคารไทยพาณิชย์ จำกัด (มหาชน) หรือ SCB ในไตรมาส 4/2565 จะทรงตัวจากไตรมาสก่อน แต่จะเพิ่มขึ้น 32% เมื่อเทียบกับงวดเดียวกันปีก่อน แตะระดับ 1.03 หมื่นล้านบาท โดยคาดว่ากำไรจะทรงตัวจากไตรมาสก่อน เพราะมองว่า NIM ที่เพิ่มขึ้นจะหักล้างไปกับ OPEX ที่เพิ่มขึ้นตามฤดูกาลในไตรมาส 4/2565 อย่างไรก็ตาม ECL ที่ลดลงอย่างมากจะทำให้กำไรเพิ่มขึ้นได้ต่อเมื่อเทียบกับงวดเดียวกันปีก่อน โดยคาดว่า ECL จะลดลงจาก 1.2 หมื่นล้านบาท ใน ไตรมาส 4/2564 เป็น 8 พันล้านบาท ในไตรมาส 4/2565
ธนาคารกรุงเทพ จำกัด (มหาชน) หรือ BBL ในไตรมาส 4/2565 จะอยู่ที่ 7.9 พันล้านบาท เพิ่มขึ้น 3% จากไตรมาสก่อน และ 25% จากงวดเดียวกันของปีก่อน โดยกำไรของ BBL ที่เพิ่มขึ้นในไตรมาส 4 จะเป็นเพราะพอร์ตสินเชื่อขยายตัวได้อย่างแข็งแกร่งมาจากสิ้นปี 2564 ท่ามกลาง NIM ที่เพิ่มขึ้น และ ECL ที่กลับสู่ระดับปกติ โดยเฉพาะอย่างยิ่งหลังจากที่ BBL เตรียมส่วนรองรับความเสียหายของหนี้เสียเอาไว้ตั้งแต่ช่วงต้นปีค่อนข้างมากแล้ว
ธนาคารทหารไทยธนชาติ จำกัด (มหาชน) หรือ TTB กำไรจะลดลง 22% จากไตรมาสก่อน แต่จะเพิ่มขึ้น 3% เมื่อเทียบกับงวดเดียวกันของปีก่อน เป็น 2.9 พันล้านบาท ในตามาส 4/2565 โดยนอกจากจะถูกกดดันจาก OPEX ที่เพิ่มขึ้นจากไตรมาสก่อน ตามฤดูกาลแล้ว TTB ยังถูกกดดันจาก LDR และ NIM ที่ลดลงด้วย อย่างไรก็ตามกำไรของ TTB น่าจะยังเพิ่มขึ้นได้จากงวดเดียวกันของปีก่อน เนื่องจาก ECL กลับสู่ระดับปกติ โดยคาดว่า ECL จะลดลงจาก 5 พันล้านบาท ในไตรมาส 4/2564 เหลือ 4.4 พันล้านบาท ในไตรมาส 4/2565
บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO อาจดูน่าสนใจในแง่อัตราผลตอบแทนจากเงินปันผล แต่อาจจะไม่น่าตื่นเต้นในแง่การเติบโตของกำไรในไตรมาส 4/2565 เมื่อเทียบทั้งจากไตรมาสก่อน และเมื่อเทียบกับงวดเดียวกันปีก่อน โดยคาดว่ากำไรจะเพิ่มขึ้นเพียงเล็กน้อยประมาณ 0-1% หรือจาก 1,791 ล้านบาท ในไตรมาส 4/2564 เป็น 1,796 ล้านบาท ในไตรมาส 4/2565 โดย TISCO จะได้แรงส่งจากกลยุทธ์การขยายสินเชื่อเชิงรุกในปี 2565 สะท้อนจากพอร์ตสินเชื่อ ของ TISCO เติบโตอย่างแข็งแกร่ง 0.9% จากเดือนก่อนหรือในเดือนพฤศจิกายน และ 7.4% จากสิ้นปี 2564 อย่างไรก็ตามสินเชื่อที่ขยายตัวแข็งแกร่งจะหักล้างไปกับ NIM ที่ลดลง และ OPEX ที่เพิ่มขึ้นตามฤดูกาล